"Peaministril on kolm võimalust: astuda ise tagasi, valitseda edasi koos sotsidega, ilma Isamaata või valitseda koos Isamaaga ilma sotsideta," ütles Ossinovski reede õhtul ERR-ile.

Keskerakonna esimees, peaminister Jüri Ratase sõnul soovib ta Isamaa ja sostiaaldemokraatide võimuliidu jätkamist ja töötab selle nimel, et see püsima jääks.

"Valitsusvastutus tuleb lõpuni ära kanda ja seetõttu lükkan kõik ultimatiivsed nõudmised laualt tagasi," teatas Ratas reede õhtul pärast Keskerakonna juhatuse koosolekut toimunud pressikonverentsi.

Ta ütles, et kavatseb pühapäeval kohtuda Isamaa esimehe Helir-Valdor Seederi ja Ossinovskiga, et ÜRO ränderaamistiku üle tekkinud tüli lahendada.

Ossinovski ütles, et kavatseb kohtumisel osaleda.

Seeder: Isamaa ultimaatumeid ei esita

Isamaa esimees Helir-Valdor Seeder kinnitas ERR-ile, et kavatseb kohtumisel Ossinovski ja Ratasega osaleda, lisades, et Isamaa ja tema ise ultimaatumeid välja ei käi.

Vastuseks küsimusele, et kas praegune võimuliit jääb kokku, vastas Seeder: "Ma ei hakka midagi ette ennustama, eks me näe seda lähimas tulevikus. Aga ultimaatumite keeles, me kellegagi ei räägi ega kirjuta peaministrile midagi ette."

Ta kordas, et Ossinovski nõudmine tuli talle ja Isamaale reede hommikul üllatusena. "Kogu selle nädala jooksul toimunud kohtumisel ma temal võitlevat sädet ei näinud."